Priekšlikums PADOMES LĒMUMS, ar ko nosaka nostāju, kura Eiropas Savienībai jāieņem Pasaules tirdzniecības organizācijas (PTO) Ministru konferencē par moratoriju pagarināšanu attiecībā uz muitas nodokļiem par elektronisku nosūtīšanu (“e-komercijas moratorijs”) un prasībām gadījumos, kad nav pārkāpuma, un citās situācijās /* COM/2013/0746 final - 2013/0360 (NLE) */





PASKAIDROJUMA RAKSTS 1. PRIEKŠLIKUMA MĒRĶIS Šā priekšlikuma mērķis ir ļaut Eiropas Savienībai pievienoties konsensam Pasaules tirdzniecības organizācijā (PTO) par to, ka PTO Ministru konference pieņem divus lēmumus, ar ko pagarina moratoriju attiecībā uz muitas nodokļiem par elektronisku nosūtīšanu (“e-komercijas moratoriju”) un prasības gadījumos, kad nav pārkāpuma, un citās situācijās. ES vienmēr ir atbalstījusi “e-komercijas moratorija” pagarināšanu, jo, raugoties no ES perspektīvas, e-komercija ir pakalpojums, un tādēļ uz to nevajadzētu attiecināt muitas nodokļus. Turklāt moratorijs nodrošina ievērojamu saimniecisku labumu ES uzņēmumiem. Attiecībā uz prasībām gadījumos, kad nav pārkāpuma, un citās situācijās, Savienība uzskata, ka tās ir paredzētas, lai saglabātu līdzsvaru starp sarunās apspriesto piekļuvi tirgiem un tarifu koncesijām saskaņā ar 1994. gada Vispārējo vienošanos par tarifiem un tirdzniecību (“VVTT”), un tāpēc, šķiet, nav lietderīgi tos piemērot šajā posmā saskaņā ar Nolīgumu par intelektuālā īpašuma tiesību aspektiem saistībā ar tirdzniecību (“TRIPS”). Priekšlikumā paredzēts, ka Padome pilnvaro Komisiju ieņemt nostāju PTO Eiropas Savienības vārdā pievienoties konsensam attiecībā uz minētajiem lēmumiem. 2. PRIEKŠLIKUMA JURIDISKAIS PAMATS Līguma par Eiropas Savienības darbību (LESD) 218. panta 9. punktā ir noteikts, ka gadījumā, kad ar starptautisku nolīgumu izveidotā struktūrā jāpieņem lēmums ar juridiskām sekām, Padome pēc Komisijas vai Savienības Augstā pārstāvja ārlietās un drošības politikas jautājumos priekšlikuma pieņem lēmumu, ar ko nosaka nostāju, kura jāieņem Savienības vārdā. Minētais punkts attiecas uz moratorija pagarināšanu, jo lēmums tiek pieņemts ar starptautisku nolīgumu izveidotā struktūrā (PTO Ministru konferencē), ietekmējot ES tiesības un pienākumus. Paredzētais e-komercijas moratorijs attiecas uz jautājumiem, kas ietilpst kopējā tirdzniecības politikā (LESD 207. pants), un jo īpaši uz saistībām, kas pieņemtas saskaņā ar Vispārējo vienošanos par pakalpojumu tirdzniecību. Tāpat paredzētais moratorijs attiecībā uz prasībām gadījumos, kad nav pārkāpuma, un citās situācijās attiecas uz jautājumiem, kas ietilpst kopējā tirdzniecības politikā, jo īpaši uz pienākumiem saskaņā ar TRIPS. 3. PRIEKŠLIKUMA PIEMĒROŠANAS JOMA Komisija būs pilnvarota ieņemt nostāju ES vārdā, lai atbalstītu to, ka PTO ministru konference pagarina moratoriju attiecībā uz e-komerciju un prasībām gadījumos, kad nav pārkāpuma, un citās situācijās. Ja iezīmētos konsenss ierosināt uz nenoteiktu laiku pagarināt „e-tirdzniecības moratoriju” un/vai moratoriju attiecībā uz prasībām gadījumos, kad nav pārkāpuma, un citās situācijās, tā, ai attiecīgais moratorijs kļūtu pastāvīgs, Eiropas Savienībai tas būtu jāatbalsta. Saskaņā ar 218. panta 10. punkta noteikumiem nekavējoties un pilnīgi informē Eiropas Parlamentu. 2013/0360 (NLE) Priekšlikums PADOMES LĒMUMS, ar ko nosaka nostāju, kura Eiropas Savienībai jāieņem Pasaules tirdzniecības organizācijas (PTO) Ministru konferencē par moratoriju pagarināšanu attiecībā uz muitas nodokļiem par elektronisku nosūtīšanu (“e-komercijas moratorijs”) un prasībām gadījumos, kad nav pārkāpuma, un citās situācijās EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 207. panta 4. punktu saistībā ar tā 218. panta 9. punktu, ņemot vērā Eiropas Komisijas priekšlikumu, tā kā: (1) Muitas nodokļu moratorijs attiecībā uz elektronisku nosūtīšanu (“e-komercijas moratoriju”), kurā noteikts, ka “dalībvalstis turpinās pašreizējo praksi nepiemērot muitas nodokļus par elektronisku nosūtīšanu” tika pieņemts deklarācijas veidā 1998. gadā Pasaules tirdzniecības organizācijas (“PTO”) Ministru konferencē. (2) Pašlaik veids, kādā pastāv moratorijs, ir PTO Ministru konferences lēmums, ko atjauno ik pēc diviem gadiem kopš 1998. gada. Iepriekšējo reizi moratorijs tika pagarināts PTO Ministru konferencē 2011. gada decembrī līdz 2013. gadam. PTO ministru konferencei tas būtu vēl jāpagarina vai jāpadara par pastāvīgu, ja par to tiktu panākts konsenss pašreizējās vai turpmākās diskusijās. (3) Līdz šim nav bijis iespējams panākt konsensu par tādu prasību aizliegšanu vai atļaušanu gadījumos, kad nav pārkāpuma, un citās situācijās, kuras noteiktas TRIPS nolīgumā. PTO Ministru konferencē Honkongā 2005. gadā pieņemtajā deklarācijā teikts: “Mēs esam pieņēmuši zināšanai darbu, ko paveikusi Ar tirdzniecību saistīto intelektuālā īpašuma tiesību padome saskaņā ar 11.1. punktu Dohas lēmumā par jautājumiem un bažām saistībā ar īstenošanu un 1.h. punktu lēmumā, ko 2004. gada 1. augustā pieņēmusi Ģenerālpadome, un uzdodam tai turpināt darbības jomas un veidu izpēti attiecībā uz tādu tipu prasībām, kas minētas 1994. gada Vispārējā vienošanās par tarifiem un tirdzniecību (GATT) XXIII panta 1.b un 1.c punktā un sniegt ieteikumus mūsu nākamajā sanāksmē. Ir panākta vienošanās, ka pa šo laiku dalībvalstis neierosinās šādas prasības saskaņā ar TRIPS nolīgumu.” (4) Līdz šim procedūra saistībā ar secīgiem moratorija pagarinājumiem attiecībā uz prasībām gadījumos, kad nav pārkāpuma, un citās situācijās bija PTO Ministru konferences lēmums, ko pieņem pēc ieteikuma, ko sniegusi Ar tirdzniecību saistīto intelektuālā īpašuma tiesību padome. Ņemot vērā, ka tikai daži PTO locekļi uzstāj, ka jāturpina debates par prasību piemērošanu gadījumos, kad nav pārkāpuma, un citās situācijās, ja šīs valstis mainītu savu nostāju un atbalstītu pastāvīgu atbrīvojumu, ES būtu jābūt gatavai pievienoties konsensam. (5) Eiropas Savienības interesēs ir atbalstīt moratorija pagarināšanu attiecībā uz e-komerciju un prasībām gadījumos, kad nav pārkāpuma, un citās situācijās. (6) Komisija regulāri ziņo Tirdzniecības politikas komitejai par situāciju diskusijās par turpmākiem moratorija pagarinājumiem attiecībā uz e-komerciju un prasībām gadījumos, kad nav pārkāpuma, un citās situācijās, jo īpaši tad, ja citu Pasaules tirdzniecības organizācijas (PTO) locekļu nostāja par secīgu lēmumu pieņemšanu PTO Ministru konferencē būtu mainījusies, IR PIEŅĒMUSI ŠO LĒMUMU. 1. pants Eiropas Savienības nostāja Pasaules tirdzniecības organizācijas (PTO) Ministru konferencē ir atbalstīt moratorija pagarināšanu attiecībā uz muitas nodokļiem par elektronisku nosūtīšanu (“e-komercijas moratorijs”) un prasībām gadījumos, kad nav pārkāpuma, un citās situācijās. Ja iezīmētos konsenss ierosināt uz nenoteiktu laiku pagarināt “e-tirdzniecības moratoriju” un/vai moratoriju attiecībā uz prasībām gadījumos, kad nav pārkāpuma, un citās situācijās, Eiropas Savienības nostāja Pasaules Tirdzniecības organizācijas Ministru konferencē būtu atbalstīt ilgāku laika periodu vai moratorija attiecībā uz muitas nodokļiem par elektronisku nosūtīšanu un/vai moratorija attiecībā uz prasībām gadījumos, kad nav pārkāpuma, un citās situācijās pārveidi par pastāvīgu moratoriju. 2. pants Šis lēmums stājas spēkā tā pieņemšanas dienā. Briselē, Padomes vārdā – priekšsēdētājs